text: কেকিল ওয়াইদিয়ারত্ন শ্রীলঙ্কা সেনাবাহিনীর একজন জেনারেল ছিলেন। শ্রীলঙ্কা সেনাবাহিনী সাঁজোয়া শাখার একজন মেধাবী কর্মকর্তা হিসেবে কেকিল শ্রীলঙ্কা সেনাবাহিনীর ১২তম প্রধান ছিলেন। শ্রীলঙ্কা সেনাবাহিনীর সাঁজোয়া রেজিমেন্টে ইউনিট এবং ট্যাংক সংখ্যা বৃদ্ধির সর্বপ্রথম উদ্যোগ এই জেনারেল কেকিলই নিয়েছিলেন। অন্যদিকে শ্রীলঙ্কা সেনাবাহিনীর সাঁজোয়া রেজিমেন্ট থেকে এই কেকিলই সর্বপ্রথম শীর্ষ জেনারেল পদবীপ্রাপ্ত। জেনারেল কেকিল ২০০১ সালে অসুস্থ অবস্থায় ভারতে  মারা যান। সেনাবাহিনী থেকে ১৯৯৪ সালে অবসরের পর কেকিল থাইল্যান্ডে নিযুক্ত শ্রীলঙ্কার রাষ্ট্রদূত হিসেবে নিয়োগ পেয়েছিলেন।
  
  সামরিক কর্মজীবন
  ১৯৫৭ সালে শ্রীলঙ্কা সেনাবাহিনীতে যোগ দেন কেকিল, তাকে যুক্তরাজ্যের স্যান্ডহার্স্ট সেনা প্রশিক্ষণ কেন্দ্রে মৌলিক সামরিক প্রশিক্ষণের জন্য পাঠানো হয় এবং ১৯৫৮ সালের ডিসেম্বরে কেকিল কমিশনপ্রাপ্ত হন, তিনি নবগঠিত (১৯৫৫ সালে গঠিত) শ্রীলঙ্কা সেনাবাহিনী সাঁজোয়া রেজিমেন্টে যোগ দেন। প্রথম নিয়োগ পান একেবারেই নতুন বানানো ১ম সাঁজোয়া রেজিমেন্টে, এখানে তিনি একজন সাধারণ সৈনিকের মত তার সামরিক কর্মজীবন শুরু করেন। ১৯৫৯ সালে তিনি লেফটেন্যান্ট হন এবং ট্রুপ অধিনায়ক (সর্বকনিষ্ঠ ট্যাংক ইউনিট) হিসেবে একই রেজিমেন্ট (১ম সাঁজোয়া রেজিমেন্ট)-এ নিয়োগ পান। ১৯৬১ সালে তিনি ক্যাপ্টেন হন এবং ৫ম সাঁজোয়া রেজিমেন্টে বদলী হন। ১৯৬৫ সালে মেজর হিসেবে তিনি আবার ১ম সাঁজোয়া রেজিমেন্টের একটি ট্যাংক স্কোয়াড্রন অধিনায়ক হিসেবে বদলী হন। ১৯৭১ সালে লেফটেন্যান্ট কর্নেল হন এবং ৭ম সাঁজোয়া রেজিমেন্টের অধিনায়ক হন। একই বছর তিনি পাকিস্তানে স্টাফ কোর্স (পিএসসি) করতে যান। ১৯৭৪ সালে তিনি কর্নেল হন এবং তাকে ২য় পদাতিক ডিভিশনের কর্নেল স্টাফ হিসেবে বদলী করা হয়। দুই বছরের মাথায় ১৯৭৬ সালে তিনি ব্রিগেডিয়ার হয়ে যান এবং তাকে একটি পদাতিক ব্রিগেডের অধিনায়ক করা হয় (২৯তম পদাতিক ব্রিগেড), পদাতিক ব্রিগেডের অধিনায়ক তাকে বানানো হয়েছিলো কারণ শ্রীলঙ্কা সেনাবাহিনীতে তখনো সাঁজোয়া ব্রিগেড ছিলোনা (আশির দশকের শেষের দিকে প্রথম সাঁজোয়া ব্রিগেড তৈরি হয় যেটার প্রথম অধিনায়ক ছিলেন ব্রিগেডিয়ার বলরত্নরাজা)। এরপর ১৯৭৮ সালে তিনি সেনাবাহিনী সদর দপ্তরে প্রশিক্ষণ পরিদপ্তরে পরিচালক হিসেবে বদলী হন। পুনরায় তিনি ১৯৭৯ সালে ৪র্থ পদাতিক ব্রিগেডের অধিনায়কের দায়িত্ব গ্রহণ করেন, ১৯৮২ সালে তিনি ২১ পদাতিক ব্রিগেডের অধিনায়ক হন, এই দায়িত্ব তিনি ১৯৮৩ সালে পর্যন্ত পালন করেন, একই বছর তিনি ১ম কোর (জাফনা)-এর ব্রিগেডিয়ার জেনারেল স্টাফ হিসেবে নিয়োগ পান। ১৯৮৫ সালে তিনি মেজর-জেনারেল হন এবং ৬৬তম পদাতিক ডিভিশনের অধিনায়ক হিসেবে বদলী হন এই দায়িত্বে তিনি ১৯৮৭ সাল পর্যন্ত ছিলেন এবং সেনা সদরে এ্যাডজুট্যান্ট জেনারেল হিসেবে নিয়োগ পেয়েছিলেন, এরপর তিনি ৫৭ পদাতিক ডিভিশনের অধিনায়ক হিসেবে ১৯৮৮ সাল পর্যন্ত দায়িত্ব পালন করেন। ১৯৮৮ সালে তিনি লেফটেন্যান্ট জেনারেল হন এবং ১ কোরের অধিনায়ক হন, এরপর ১৯৯০ সালে তিনি সেনা সদরে মাস্টার জেনারেল অব অর্ডন্যান্স হন, ১৯৯১ সালে তাকে সেনাপ্রধান করা হয় এবং পূর্ণ জেনারেল পদে পদোন্নতি দেওয়া হয়। সেনাপ্রধান হবার পরে তিনি শ্রীলঙ্কা সেনাবাহিনীর জন্য নতুন  সাঁজোয়া ব্রিগেড গঠন, নতুন ট্যাংক ক্রয়ের ব্যবস্থা করেন, সেনাবাহিনীর যুদ্ধ-সক্ষমতা আরো বাড়িয়ে তোলেন। ১৯৯৪ সালে তিনি অবসরে যান।
  
  তথ্যসূত্র
  
  বিষয়শ্রেণী:শ্রীলঙ্কান জেনারেল
  বিষয়শ্রেণী:১৯৩৮-এ জন্ম
  বিষয়শ্রেণী:২০০১-এ মৃত্যু
  বিষয়শ্রেণী:শ্রীলঙ্কার সেনাপ্রধান
title: কেকিল ওয়াইদিয়ারত্ন